ডিজে বাজানোকে কেন্দ্র করে উত্তপ্ত হয়ে উঠল মনোহরপুকুর রোড বস্তি। স্থানীয় সূত্রের খবর, শুক্রবার রাতে ডিজে’র অনুষ্ঠান চলছিল। সেই সময় নাচানাচিকে কেন্দ্র করে কিছু যুবকের মধ্যে গন্ডগোল বাধে। পরে তা দু’পাড়ার মধ্যে ছড়িয়ে পড়ে। 
পুলিশ সূত্রের খবর, গত বুধবার স্থানীয় যুবকদের একটি দল অনুষ্ঠানের আয়োজন করেছিল। শুক্রবার অন্য একটি দল ডিজে অনুষ্ঠান করে। সেই নিয়ে রেষারেষির জেরেই এই ঘটনা। সংঘর্ষের ঘটনায় দুই পাড়া মিলিয়ে প্রায় ২৫ জন আহত হয়েছেন। ওই ঘটনায় মোট ৮ জনকে টালিগঞ্জ থানার পুলিশ গ্রেফতার করেছে বলে সূত্রের খবর।
মনোহরপুকুর রোডের বাসিন্দা মিঠু হালদার শনিবার বলেন, ‘‘লকার মাঠের ছেলেরা এখানে এসে মহিলাদের উপর হামলা চালিয়েছে।’’ অন্যদিকে, লকার মাঠের বাসিন্দাদের দাবি, ডিজে অনুষ্ঠান হচ্ছে দেখে পাড়ার কয়েকজন ছেলে তা দেখতে গিয়েছিল। গন্ডগোল শুরু হতেই সকলে ফিরে এসেছিল। কিন্তু কেউ গিয়ে ওই পাড়ার কাউকে মারেননি। অভিযোগ, শুক্রবার রাতে গাড়ি, স্কুটি-ঘর ভাঙচুর চালানো হয়। এমনকী, এদিন সকালে সূরজ রায়কে লেক মলের সামনে মারধর করে মাথা ফাটিয়ে দেওয়া হয়। অভিযোগ উঠেছে মনোহরপুকুর রোডের ভারত বিজয় ক্লাবের সভাপতি বাপ্পা দাস-সহ চারজনের বিরুদ্ধে। স্থানীয় সূত্রের খবর, প্রায় প্রতি বছরই এই এলাকায় বিভিন্ন অনুষ্ঠানকে কেন্দ্র গন্ডগোল হয় ।